Source: http://webradio.hu/hirek/kulfold/az-amerikai-legfelsobb-birosag-az-illegalis-migransok-gyors-kitoloncolasa-mellett-foglalt-allast
Timestamp: 2020-07-09 05:00:33
Document Index: 1631945

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Az Egyesült Államokban az alkotmánybíróság szerepét betöltő legfelsőbb bíróság egy srí lankai illegális migráns ügyében hozott ítéletet, elutasítva azt, hogy alkotmánysértő volna a korlátozott vagy rövidített bírósági felülvizsgálat utáni gyors kitoloncolás. Elemzők szerint az alkotmánybíróság ezzel Donald Trump amerikai elnök bevándorláspolitikája mellett foglalt állást.
A Srí Lankából érkező tamil férfit 2017-ben tartóztatták le, nem sokkal azt követően, hogy átlépte az amerikai határt a kaliforniai San Diego és a mexikói Tijuana között. Azt állította, hogy a hazájában üldözték, mert a tamil kisebbséghez tartozik, és a hatóságok megverték és megkínozták a politikai kapcsolatai miatt. Az amerikai hatóságok nem tekintették "hitelt érdemlőnek" a szavait, miszerint a hazájában félnie kell. A tamil férfi fellebbezett, a San Franciscóban székelő, 9-es számú kerületi bíróság pedig neki adott igazat. Az ügy ezt követően került a szövetségi alkotmánybíróság elé.
A csütörtöki döntés 7:2 arányban született meg, két liberális bíró szavazott ellene, két másik liberális bíró, Ruth Bader Ginsburg és Stephen Breyer azonban a konzervatívokkal együtt voksolt.
Indoklásában Samuel Alito bíró azzal érvelt, hogy a régóta elismert gyakorlat szerint nem rendelkeznek teljes körű amerikai alkotmányos jogokkal azok az emberek, akik csak várakoznak a legális státuszra. Ebben az esetben pedig a kongresszusnak megvan a felhatalmazása arra, hogy eldöntse, milyen jogokat ad meg a migránsnak.
Alito leszögezte: "miközben az illegális migránsoknak megvan a joguk a kitoloncolással kapcsolatos teljes körű jogi eljárásához, a legfelsőbb bíróság már korábban kimondta, hogy a kongresszusnak jogában áll meghatároznia a jogszerű belépéshez szükséges feltételeket". A bíró emlékeztetett arra is, hogy a kongresszus 1996-ban életbe léptette az illegális bevándorlókra vonatkozó törvényt, amelynek értelmében lehetséges "a nyilvánvalóan érdemtelen" állítások elutasítása és az illegálisan az országba érkezett személy gyors kitoloncolása.